b'\n_START_ARTICLE_\nTemminckov prodnik\n_START_SECTION_\nOpis\n_START_PARAGRAPH_\nJe majhen predstavnik pobre\xc5\xbenikov, ki dose\xc5\xbee 13,5 do 15\xc2\xa0cm v dol\xc5\xbeino. Zelo podoben je sorodnemu malemu prodniku, od katerega je za spoznanje dalj\xc5\xa1i, tako da konica repa sega dlje od zadnje konice peruti med mirovanjem. Razlikuje se tudi po kraj\xc5\xa1ih nogah in ne\xc5\xbenej\xc5\xa1emu, rahlo navzdol zakrivljenemu kljunu. V zimskem perju je bel po trebuhu in monotono sivo-rjavkast po preostalem delu telesa, poleti pa mu zraste variabilno \xc5\xa1tevilo svetlo rjavih peres s \xc4\x8drno sredino, zaradi \xc4\x8desar izgleda zna\xc4\x8dilno pikast. Rep je bel, s \xc4\x8drno vzdol\xc5\xbeno progo v sredini, noge pa svetle (zelenkaste, rumenkaste ali rjavkaste)._NEWLINE_Najraje se zadr\xc5\xbeuje ob redki obvodni vegetaciji v mo\xc4\x8dvirjih in re\xc4\x8dnih deltah, kjer i\xc5\xa1\xc4\x8de hrano - drobne nevreten\xc4\x8darje v blatu. Obi\xc4\x8dajno se plazi z upognjenimi nogami in po\xc4\x8dasi kljuva po tleh. Ob nevarnosti odleti visoko in hitro menja smeri ter se ogla\xc5\xa1a z glasnim alarmnim klicem tirr-tirr-tirr. Samci se med dvorjenjem razkazujejo z lebdenjem in ogla\xc5\xa1ajo podobno kot kobilice, z monotonim tititititi.... Gnezdi v tundri ali tajgi, pa tudi v priobalnih mokri\xc5\xa1\xc4\x8dih; gnezdo je plitva skledica na odprtem ali v nizki vegetaciji. Izven gnezditvenega obdobja ne tvori ve\xc4\x8djih skupin, jate obi\xc4\x8dajno \xc5\xa1tejejo najve\xc4\x8d nekaj deset osebkov.\n_START_SECTION_\nRaz\xc5\xa1irjenost in varstvo\n_START_PARAGRAPH_\nTa vrsta prodnika gnezdi na severu Evrazije, pri \xc4\x8demer se izogiba najhladnej\xc5\xa1im in najbolj izpostavljenim obalnim obmo\xc4\x8djem. Preferira manj\xc5\xa1e zalive, fjorde, re\xc4\x8dne delte in reke nekoliko dlje v notranjosti celine. Je izrazita selivka, ki se po koncu gnezditvene sezone seli v \xc5\xa1irokem pasu preko vse Evrope, Severne Afrike in Bli\xc5\xbenjega vzhoda do prezimovali\xc5\xa1\xc4\x8d v podsaharski Afriki in Ju\xc5\xbeni Aziji. Posamezni osebki lahko prezimujejo bolj severno, v Evropi vse do Britanskega oto\xc4\x8dja. Zaradi ogromnega obmo\xc4\x8dja raz\xc5\xa1irjenosti in velike populacije zaenkrat ne velja za globalno ogro\xc5\xbeenega, lokalno pa ga ogro\xc5\xbea predvsem plenjenje gnezd. V Sloveniji je sode\xc4\x8d po objavljenih podatkih redek preletnik.'